
Compania “Teleradio – Moldova”

instituţia publică naţională a audiovizualului

str. Mioriţa, 1, MD-2028,  Chişinău,  Republica Moldova;  www.trm.md; trm@trm.md
tel: +373 22 72-10-47, +373 22 22-82-84;  fax: +373 22 72-33-52

             Data      ___________________




nr. _______________     
Ref.: noua redacţie a Regulamentului privind  modul de contractare, 

de producere şi difuzare a publicităţii şi emisiunilor (reportajelor) 

comerciale/sponsorizate, de stabilire a tarifelor şi de utilizare a veniturilor comerciale


În scopul eficientizării modului de contractare, producere şi difuzare a publicităţii şi a emisiunilor (reportajelor) comerciale/sponsorizate,

ORDON:

1. Se aprobă Regulamentului privind modul de contractare, de producere şi difuzare a publicităţii şi emisiunilor (reportajelor) comerciale/sponsorizate, de stabilire a tarifelor şi de utilizare a veniturilor comerciale în redacţie nouă.
2. Regulamentul de referinţă intră în vigoare la data semnării prezentului ordin.
3. Departamentul Financiar (director G.Blanaru) va asigura implementarea prevederilor din Regulamentul menţionat.

4. Regulamentul de referinţă va fi adus la cunoştinţa, sub semnătură, salariaţilor şi conducătorilor de subdiviziuni implicaţi în activitatea de contractare, de producere şi difuzare a publicităţii şi emisiunilor (reportajelor) comerciale/sponsorizate. Responsabil – G.Blanaru, director financiar.

5. Din data semnării prezentului ordin se abrogă  REGULAMENTUL privind  modul de contractare şi difuzare a publicităţii şi emisiunilor (reportajelor) comerciale/sponsorizate, de stabilire a tarifelor şi de utilizare a veniturilor comerciale aprobat prin ordinul nr.____________
Preşedintele Companiei




Olga Bordeianu
Vize: 

Director TV





Director RD





Director financiar


      

Serviciul MVSC 
Serviciul Juridic
	
	Aprob:

Preşedintele Companiei  

“Teleradio – Moldova”

                           “____”__________2016


REGULAMENTUL 

privind  modul de contractare, de producere şi difuzare a publicităţii şi emisiunilor (reportajelor) comerciale/sponsorizate, de stabilire a tarifelor şi de utilizare a veniturilor comerciale

I. Dispoziţii generale

1. Prezentul Regulament determină modul de contractare, producere şi difuzare a publicităţii şi emisiunilor (reportajelor) televizuale şi radiofonice comerciale/sponsorizate, precum modul de comercializare a produselor audiovizuale, de stabilire a tarifelor şi de utilizare a veniturilor comerciale.

2. Prezentul Regulament are în temei prevederile Codului audiovizualului, a Legii Republicii Moldova „Cu privire la publicitate” şi a Statutului IPNA Compania “Teleradio-Moldova”. 

3. Regulamentul în cauză este obligatoriu şi vizează activitatea tuturor subdiviziunilor Companiei.

4. În sensul prezentului Regulament sunt utilizate următoarele noţiuni:

publicitate (reclamă) - informaţie publică despre persoane, mărfuri (lucrări, servicii), idei sau iniţiative (informaţie publicitară, material publicitar) menită să suscite şi să susţină interesul public faţă de acestea, să contribuie la comercializarea lor şi să ridice prestigiul producătorului, inclusiv a brand-ului, mărcii comerciale; 
publicitate (reclamă) comercială - orice formă de mesaj privind exercitarea unei activităţi comerciale, meşteşugăreşti, profesionale, având scopul de a promova furnizarea de bunuri sau prestarea de servicii contra cost, difuzat în baza unui contract cu o persoană fizică sau juridică, publică sau privată, în schimbul unui tarif sau al unor alte beneficii;
publicitate (reclamă) politică - orice formă de mesaj privind promovarea unei doctrine/platforme/viziuni/cauze/imagini, difuzat în baza unui contract cu o persoană juridică (actor politic) sau fizică, în schimbul unui tarif sau al unor alte beneficii;

publicitate socială (necomercială) - orice formă de mesaj privind promovarea unor valori/obiective/cauze cu finalitate necomercială şi nepolitică, având drept finalitate binele public;

publicitate mascată - prezentare (prin cuvinte, sunete sau imagini), făcută intenţionat în scop publicitar nedeclarat, a bunurilor, serviciilor, denumirilor, mărcilor comerciale sau activităţilor unui producător de bunuri sau prestator de servicii; o asemenea formă de prezentare este considerată intenţionată mai ales atunci cînd este făcută în schimbul unor avantaje materiale, al unor servicii reciproce sau al altor beneficii cu efect similar în folosul radiodifuzorului sau în folosul personal;

plasare de produse – orice formă de prezentare constând în includerea unui produs, serviciu sau a mărcii acestuia ori menţiunea unui produs, serviciu sau a mărcii acestuia, astfel încât acesta să fie prezentat în cadrul unui program în schimbul unei plăţi sau contraprestaţii;
gen de publicitate - modalitate de difuzare a informaţiei publicitare, prin intermediul căreia agentul de publicitate exercită o influenţă controlată asupra unui cerc nedeterminat de persoane; 

agent de publicitate - furnizor, producător, difuzor de publicitate; 

furnizor de publicitate - persoana ce constituie sursa sau obiectul informaţiei publicitare destinate producerii, plasării şi difuzării ulterioare a publicităţii; 

producător de publicitate - persoana care conferă informaţiei publicitare forma necesară difuzării; 

difuzor de publicitate - persoana care asigură plasarea şi difuzarea publicităţii (informaţiei publicitare) prin orice mijloc de informare;
consumator de publicitate - beneficiarul publicităţii (informaţiei publicitare); 

spot publicitar – orice material audio-video, de o durată determinată, care promovează prin mijloace artistice şi informaţionale imaginea sau produsul (bunuri si servicii) unei persoane fizice sau juridice.

reportaj  (emisiune) comercial (ă) – material radiofonic, televizual sau multimedia ce conţine informaţie comercială despre produsele şi serviciile  unei entităţi sau brandul (marca) acesteia.   

producere – realizarea contra plată de către subdiviziunile Companiei a creaţiilor televizuale şi radiofonice la comanda altor persoane juridice sau fizice (spoturi, reportaje, emisiuni, transmisiuni, montare, asigurare tehnică, clipuri muzicale, concerte etc.).

colaborare – producerea în comun de către subdiviziunile Companiei şi alte persoane juridice sau fizice a creaţiilor televizuale, radiofonice, multimedia cu aportul financiar tehnic, logistic sau (şi) uman partajat în scopul difuzării ulterioare a creaţiilor coproduse în condiţii contractuale.

sponsorizare – acordarea de către o persoană fizică sau juridică (sponsor) a unor aporturi sub formă de mijloace financiare, bunuri, produse ale activităţii intelectuale, prestare de servicii sau lucrări în favoarea instituţiei sponsorizate în scopul realizării creaţiilor televizuale şi radiofonice cu informarea publicului (sonor sau în titre) despre suportul acordat în condiţiile contractului de sponsorizare. 
II. Procedura de încheiere a contractelor

5. Prestarea serviciilor de publicitate, precum şi producerea, coproducerea, sponsorizarea şi comercializarea creaţiilor televizuale, radiofonice şi multimedia se efectuează în baza contractelor încheiate între Companie şi Beneficiar.

6. Contractele privind acordarea serviciilor de publicitate, producere, coproducere, sponsorizare şi comercializare a creaţiilor televizate şi radiofonice în calitate de “Executor” se perfectează exclusiv în numele Companiei. 

7. Contractele de publicitate, de sponsorizare, de realizare şi plasare a reportajelor comerciale, de producere, coproducere şi comercialzare sunt pregătite de Serviciul Marketing, vânzări, servicii, cercetare. 

8. Toate contractele sunt perfectate în baza proiectului model, elaborat de serviciul juridic al Companiei cu asistenţa Serviciului Marketing, vânzări, servicii, cercetare şi Departamentului financiar al companiei. 

9. Contractele  respective sunt perfectate şi avizate de Serviciul Marketing, vânzări, servicii, cercetare. Acestea sunt prezentate de către executor cu data şi ora spre contrasemnare serviciului juridic, Departamentului financiar, coordonatorului emisiunii/proiectului şi după caz directorilor RD, TV, multimedia şi directorului tehnic. 

10.  Contrasemnarea contractelor de publicitate, precum şi a celor de  producere, coproducere, sponsorizare şi comercializare a creaţilor televizuale, radiofonice şi multimedia se efectuează în decurs de până la  două zile din momentul prezentării proiectelor. 
11. În cazurile când în procesul de examinare apar dezacorduri ce nu pot fi soluţionate amiabil responsabilul respectiv este în drept să nu semneze, dar să-şi anexeze punctul de vedere separat, transmiţând contractul următorului examinator. Decizia finală aparţine preşedintelui Companiei.

12. Toate contractele  se întocmesc în două exemplare:

a) un exemplar se transmite Beneficiarului;

b) exemplarul cu contrasemnăturile respective din cadrul Companiei se păstrează la cancelarie. 

c) o copie a contractului aprobat i se oferă coordonatorului/producătorului emisiunii, serviciului contabilitate şi serviciului marketing, vânzări, servicii, cercetare. 

13. Registrul unic al contractelor Companiei se completează de către cancelaria Companiei.

14. Serviciile de publicitate, coproducere, sponsorizare etc. se prestează în baza contractelor doar după semnarea lor. Dacă perfectarea imediată a contractului este dificilă, provizoriu, până la semnarea contractului, prestarea serviciilor se admite în baza unei scrisori de garanţie din partea beneficiarului, vizate de Preşedinte.  Scrisoarea de garanţie se semnează de administratorul şi contabilul şef al beneficiarului, semnăturile sunt autentificate prin ştampila rotundă a beneficiarului şi  conţine:

· rechizitele bancare ale beneficiarului;

· denumirea şi volumul serviciului solicitat;

· termenul de prestare a serviciului;

· suma sau modul de calculare a sumei obligaţiei;

· termenul de achitare;

· termenul de încheiere a contractului.

15.  Prestarea serviciilor de publicitate, precum şi a celor de producere, coproducere, sponsorizare şi comercializare a creaţilor televizuale, radiofonice şi multimedia în lipsa contractelor semnate în mod regulamentar atrage după sine penalizarea responsabilului în conformitate cu prevederile legislaţiei muncii. 

III. Tipurile de publicitate

16. IPNA Compania Teleradio Moldova include în calupurile sale publicitare următoarele tipuri de publicitate:
· publicitatea comercială;

· publicitatea politică (electorală);

· publicitatea socială (necomercială).

IV. Cerinţele contractuale de bază pentru activitatea publicitară a TRM

17. Activitatea publicitară reprezintă difuzarea anunţurilor publicitare (spoturilor) pe posturile de televiziune şi radiodifuziune, precum şi pe platformele net ale Companiei. 

18. Durata spoturilor nu trebuie să depăşească 15% din timpul de emisie al fiecărui canal de frecvenţă de radio ori televiziune în 24 de ore şi 20% din timpul unei ore de emisie. Această prevedere nu se extinde asupra platformelor net ale TRM. 

19.  Publicitatea trebuie să fie inserată între emisiuni. Publicitatea poate să fie inserată şi pe parcursul emisiunilor fără a afecta integritatea şi valoarea emisiunilor şi fără a prejudicia titularilor de drepturi, în condiţiile prevederilor din alin.3-6 al art. 13 din Legea cu privire la publicitate (1997),  modificat prin Legea nr.522-XV din 18.12.03, în vigoare 30.01.04

20. La utilizarea materialului publicitar prin metoda suprapunerii, inclusiv prin cea a titrelor mobile, dimensiunile acestuia nu trebuie să depăşească 7% din suprafaţa cadrului. 

21. Publicitatea privind una şi aceeaşi marfă (lucrare, serviciu), precum şi unul şi acelaşi furnizor de publicitate se permite nu mai mult de două ori, cu o durată totală de până la două minute, pe parcursul unei ore de emisie pe un canal de frecvenţă. 

22. Publicitatea trebuie să fie identificată fără cunoştinţe speciale şi fără utilizarea unor mijloace tehnice.

23. Difuzarea spoturilor publicitare trebuie să fie separată de alte programe televizuale şi radiofonice, în special de cele informative, prin generice speciale sau prin anunţuri speciale.

24. Publicitatea se difuzează în limba română, iar la dorinţa Beneficiarului – şi în alte limbi, accesibile pentru beneficiarii de informaţie ai TRM. Calupurile de publicitate vor fi difuzate înainte, în cadrul sau după programele radio şi tv.   

25. Se interzice publicitatea mărfurilor (serviciilor) pasibile de certificate (licenţiere) în cazul în care acesta lipseşte, precum şi publicitatea mărfurilor (serviciilor) interzise pentru producere, comercializare sau diseminare prin publicitate  în conformitate cu legislaţia în vigoare.

26. Publicitatea mascată este interzisă.

27. Publicitatea mărfurilor (serviciilor) sub formă de reportaj sau în alt gen jurnalistic  în programele televizate şi radiofonice, cu excepţia celor informative, contractată regulamentar, se admite în cazul în care reportajul sau alt material televizat sau radiofonic sunt marcate prin generice speciale sau prin anunţuri speciale.

28. Nu se permite publicitatea cu folosirea neautorizată a simbolului de stat (stema, drapel).

29. Publicitatea politică (electorală) gratuită şi cu plată, în afara perioadelor electorale este interzisă, cu excepţia mesajelor apolitice de felicitare cu ocazia sărbătorilor naţionale. 

      30. Publicitatea socială (necomercială) gratuită sau cu plată este difuzată pentru a susţine modul de viaţă sănătos, ocrotirea sănătăţii, protecţia mediului înconjurător, integritatea resurselor energetice, protecţia socială a populaţiei, precum şi dezvoltarea culturii, educaţiei, proiectelor pentru copii şi tineret, sportul.
31. Nu se permite participarea prezentatorilor programelor informative şi moderatorilor de emisiuni în prezentarea sau sonorizarea blocurilor de publicitate. În cadrul programelor informative publicitatea este interzisă, cu excepţia spaţiului dintre blocul informativ de bază şi ştirile sportive, sau dintre ştirile sportive şi datele meteo. În acest caz în emisie trebuie anunţat clar că programul informativ a luat sfârşit.

32. Publicitatea medicamentelor, a articolelor cu destinaţie medicală, a  tehnicii medicale fără permisiunea de a le produce şi/sau a le comercializa, precum şi publicitatea metodelor de tratament, profilaxie, diagnosticare, reabilitare fără permisiunea de prestare a acestor servicii eliberată de organul central de specialitate al administraţiei publice în domeniul ocrotirii sănătăţii nu se permite, inclusiv în cazurile obţinerii brevetelor de invenţie în domeniul nominalizat.

33. Fără autorizarea organului central de specialitate al administraţiei  publice în domeniul ocrotirii sănătăţii este interzisă:

i. publicitatea destinată publicului larg în care se conţine descrieri ale unor tratamente cu efecte terapeutice pentru maladiile incurabile sau care se  tratează cu greu;

ii. publicitatea şedinţelor medicale în masă cu folosirea sugestiei, hipnozei şi altor metode de influenţă psihică sau bioenergetică.

34. Este interzisă publicitatea activităţii de întreprinzător legate de întreţinerea cazinourilor, exploatarea jocurilor electronice, fără licenţa respectivă.
35. Publicitatea nu trebuie să fie inclusă în programele religioase. Filmele documentare, emisiunile pentru copii cu o durată de până la 30 min nu pot fi întrerupte de spoturi de publicitate. Dacă durata lor depăşeşte 30 min. şi mai mult, se permite a plasa publicitate conform prevederilor Regulamentului dat şi legislaţiei în vigoare.

36. Contractul de publicitate se perfectează în conformitate cu contractul-tip de publicitate (Anexa 1) care reflectă executorul şi comanditarul,  obiectul şi valoarea contractului, durata spotului, timpul publicitar contractat, termenii de plată, responsabilităţile părţilor, valabilitatea contractului, clauza confidenţialităţii, condiţiile de forţă majoră,adresele şi rechizitele bancare ale părţilor contractuale, numele persoanei care a negociat contractul respectiv şi, după caz, numele persoanei responsabile de executarea prevederilor contractuale. Contractul are în anexă media-planul. 

37. Lunar sau după expirarea campaniei curente serviciile de profil perfectează actul de îndeplinire a lucrărilor (prestare a serviciilor) vizat de directorul Departamentului financiar, şeful serviciului respectiv sau adjunctul.

38. Departamentul financiar şi Serviciul Marketing, vânzări, servicii, cercetare urmăreşte şi este responsabil de respectarea clauzelor contractuale.

V. Cerinţele contractuale de bază pentru producerea şi difuzarea reportajului/interviului  (emisiunii) comerciale

39. Reportajul (emisiunea) comercial (ă) reprezintă material publicitar desfăşurat sub formă de reportaj, informaţie utilă despre producerea unui eveniment privind beneficiarul de publicitate, produsele sau serviciile lui. 

40. Reportajul comercial  inserat în corpul unei emisiuni necomerciale va fi delimitat prin generice de publicitate la început/respectiv final. Emisiunea tematică ce cuprinde plasare de produse va conţine la început/final menţiunea “Emisiunea conţine plasare de produse”.
41. Emisiunea comercială este începută şi finalizată cu generic special ce comunică publicului că emisiunea este difuzată contra plată. 

42. Durata reportajului comercial este stabilită în contractul încheiat.

43. Contractul pentru producerea şi difuzarea reportajului (emisiunii) comerciale se perfectează în conformitate cu contractul tip (Anexa 2). 

44.  Ofertele pentru realizarea reportajelor comerciale şi a spoturilor publicitare se prezintă la departamentul producere «azi pentru mâine». Pentru editarea subiectelor comerciale vor fi repartizate la radio şi televiziune săli de montare separate. 

VI. Cerinţele contractuale de bază pentru producerea şi colaborarea emisiunilor audiovizuale

45. Contractul de producere/colaborare trebuie să indice denumirea creaţiei radio/televizuale concrete, data şi ora emisiei, periodicitatea si durata ei, pentru care se alocă mijloacele financiare sau bunuri materiale. Contractul tip  este prezentat în Anexa 3. 

46. În cazul participării la realizarea prin coproducere a creaţiilor televizuale şi radiofonice a mai multor beneficiari, cu fiecare se semnează contract separat.

47. Emisiunea realizată în baza contractului de producere sau de colaborare va conţine la începutul şi finalul ei menţiunea: „Acest program este produs la comanda…” sau „Acest program este realizat de TRM în colaborare cu…”.
48. Plasarea reportajelor cu caracter de publicitate ascunsă, realizate în baza contractelor de producere sau colaborare, este interzisă.

VII  Cerinţele contractuale de bază pentru producerea şi difuzarea emisiunii cu plasare de produse

50. Plasarea de produse este permisă în programe şi emisiuni ce constituie producţie autohtonă.
51. Programele în care sunt plasate produse trebuie să îndeplinească cumulativ următoarele condiţii:
 a) să nu afecteze responsabilitatea şi independenţa editorială a radiodifuzorului;
 b) să nu încurajeze în mod direct cumpărarea sau închirierea produselor sau serviciilor respective;
 c) să nu scoată în evidenţă în mod exagerat produsele şi/sau serviciile în cauză.
 52. Realizatorii de programe sunt obligaţi să difuzeze anunţul privind plasarea de produse:
 a) la începutul şi la sfârşitul programului în care sunt plasate produse;
 b) la reluarea, după o pauză publicitară, a programului în care sunt plasate produse.
Anunţul trebuie să asigure o percepţie clară şi vizibilă a mesajului.
53.  Plasarea de produse se accepta în următoarele modalităţi de utilizare a produsului: în fundal, mânuire (atingerea produsului), expunere implicită (folosirea produsului), garderobă (purtarea produsului), verbalizare (menţionarea produsului), verbalizare şi mânuire (menţionarea şi atingerea produsului).
54. Verbalizarea nu va conţine referiri la caracteristicile de identificare a produsului plasat.
55. Volumul total de timp folosit pentru plasarea de produse în programe şi emisiuni ce constituie producţie autohtonă nu poate depăţi 2 minute dintr-un total de 30 de minute ale programelor şi emisiunilor difuzate.
56. Este interzisă plasarea de produse care se referă la băuturile alcoolice, produsele din tutun, produsele şi tratamentele medicale, la activitatea cazinourilor, jocurile electronice şi la câştigurile băneşti.
VIII. Cerinţele contractuale de bază pentru producerea şi difuzarea emisiunii (reportajului) sponsorizate

57. Sponsorizarea emisiunii (reportajului) reprezintă orice contribuţie făcută de o persoană fizică sau juridică neimplicată în activităţi în domeniul audiovizualului, dacă această contribuţie este destinată exclusiv finanţării programelor audiovizuale, în scopul promovării propriului nume, a mărcii comerciale, a imaginii, a propriilor activităţi sau produse;

58. Programele sponsorizate trebuie să îndeplinească următoarele condiţii:

a) conţinutul şi intercalarea lor în serviciul de programe nu trebuie, în nici o circumstanţă, să fie influenţate de sponsor, astfel încât să nu fie afectate independenţa editorială şi responsabilitatea radiodifuzorului în raport cu programele respective;

b) să nu încurajeze achiziţionarea sau închirierea produselor ori a serviciilor sponsorului sau ale unui terţ, în particular prin referiri promoţionale speciale la aceste produse ori servicii, decât prin intermediul clipurilor publicitare.

c) nici un program nu poate fi sponsorizat de persoanele fizice sau juridice a căror activitate principală este fabricarea sau comercializarea ţigărilor ori a altor produse din tutun.

d) sponsorizarea programelor de către persoane ale căror activităţi includ fabricarea ori comercializarea produselor medicale sau a tratamentelor medicale se poate face numai prin promovarea numelui sau a imaginii persoanei respective, excluzîndu-se orice referire la produsele farmaceutice sau tratamentele medicale pentru care este necesară o prescripţie medicală.

e) programele de ştiri şi alte programe informative pe teme politice nu pot fi sponsorizate.

59. Aportul sponsorului se consideră drept plată pentru publicitate, iar sponsorul şi persoana sponsorizată - respectiv furnizor de publicitate şi difuzor de publicitate. 

60. Denumirea sau marca sponsorului trebuie să fie distinct evidenţiată ca atare la începutul şi/sau sfârşitul acestor programme prin menţiunile: “Emisiunea a fost realizată cu sprijinul financiar al….” 

61. Contractul de sponsorizare trebuie să indice emisiunea concretă (denumirea, durata, data şi ora emisiei etc.) pentru care se alocă mijloacele financiare sau bunuri materiale. În contract în mod obligatoriu trebuie să se indice suma concretă alocată, iar în cazul când sunt transmise careva bunuri materiale se indică denumirea şi contravaloarea lor în lei moldoveneşti.

62. În contractul de sponsorat se stipulează modul prin care va fi anunţat sponsorul (indicarea în titrele emisiunei, înmânarea cadourilor de către sponsor, instalarea standurilor cu numele sponsorului, etc.) În calitate de sponsor se recunoaşte numai persoana (juridică sau fizică) ce acordă ajutor de sponsorizare şi anunţul trebuie s-o nominalizeze numai pe ea.

63. Contractul de sponsorizare se perfectează în temeuil contractului-tip din Anexa 5.

IX. Modul de stabilire a tarifelor 

64. În dependenţă de situaţia pe piaţă publicitară, tarifele se stabilesc în baza raporturilor concurențiale comparative prețuri/audiențe ale mediilor concurente. Tarifele nu pot fi mai mici  decât cele calculate conform formulei:
Tps=Cmm x K

unde:

Tps – tariful de publicitate şi sponsorizare

Cmm – costul mediu al unui minut de emisie al Companiei, care include în sine toate cheltuielile legate de remunerarea muncii salariaţilor, contribuţiile la bugetul asigurărilor sociale de stat şi primele de asigurarea medicală obligatorie achitate de patron, cheltuielile pentru energia electrică, energia termică, arenda circuitelor şi emiţătoarelor, cheltuielile legate de întreţinerea transportului (benzină, motorină, piese de rezervă, ulei), cheltuielile telefonice, rechizite de birou, deplasări, materialele pentru decor, casete video şi audio, uzura fondurilor fixe, reparaţii curente ale utilajului, procurarea utilajului ş.a.

K - coeficientul de piaţă (minim 2.5).
65. Mărimea coeficientului folosit se stabileşte între părţile contractuale. La determinarea coeficientului dat se ia în considerare atât cererea şi oferta publicităţii difuzate (pentru perioada precedenta, 1 an), precum şi nivelul preţurilor stabilit de alte posturi de televiziune şi radio amplasate pe teritoriul republicii, studii de piaţa, analize a pieţii. Costul mediu al unui minut de emisie al companiei se calculează trimestrial de Serviciul planificare şi control.

66. Compania este în drept să stopeze prestarea serviciilor de publicitate, difuzarea  emisiunilor (reportajelor) comerciale/sponsorizate televizuale, radiofonice şi multimedia, precum şi a filmelor şi altor creaţii audiovizuale, în caz de neachitare la timp. 

67. Tariful publicitar va fi valorificat diferenţiat, ţinându-se cont de intervalul de timp, în care este amplasată publicitatea şi de volumul de publicitate contractat.

X. Modul de utilizare a veniturilor comerciale

68. Distribuirea veniturilor Companiei pe subdiviziuni  se efectuează conform ordinului Preşedintelui Companiei.

69. Veniturile comerciale se utilizează pentru:

a. remunerarea muncii angajaţilor punctului medical, a Serviciului marketing, vânzări, servicii, cercetare, a bazei de odihnă „Unda”;  
 

b. acoperirea cheltuielilor aferente prestării serviciilor de publicitate efectuării lucrărilor şi altor activităţi comerciale;

c. cheltuielile legate de activitatea Companiei, dar neasigurate cu alocaţii bugetare;

d. constituirea fondului de premiere, de bonusuri de fidelitate şi performanţa profesională; 

XI. Procedura de reflectare a veniturilor 

şi cheltuielilor în evidenţa contabilă

70. Evidenţa contabilă trebuie să reflecte toate veniturile, obţinute în urma desfăşurării activităţii comerciale, pe contul extrabugetar al Companiei, conform ordinului cu privire la politica de contabilitate.

71. Includerea în evidenţă contabilă a lucrărilor sau serviciilor, prestate de Companie, se efectuează în temeiul contractului (scrisorii de garanţie), media-planului, fişei de emisie, actului de îndeplinire a lucrărilor (serviciilor) (semnate şi stampilate de beneficiar), avizate de către şeful subdiviziunii ce prestează serviciile. 

72. Sectorului emisie duce evidenţa publicităţii plasate pe post, aplicând pe fişa de emisie ştampila sectorului de emisie. 

73. Sectoarele emisie radio şi TV sunt obligate să prezinte actul de îndeplinire a lucrărilor nu mai târziu decât a doua zi după ziua de emisie. Spoturile publicitate sunt plasate in emisie doar in baza fisei de emisie care însoţeşte blocul publicitar, vizată de persoana responabilă de montarea calupurilor.
74. În baza contractelor şi documentelor parvenite de la Serviciul marketing, vânzări, servicii, cercetare, serviciul contabil ţine evidenţa contabilă şi întocmeşte dările de seamă statistice şi fiscale privind volumul şi costul lucrărilor sau serviciilor efectuate de către Companie în perioada respectivă, prezentându-le conducerii Companiei (trimestrial) şi instituţiilor de stat de profil în termenii stabiliţi.

XII. Responsabilităţi

75. Serviciul Marketing, vânzări, servicii, cercetare poartă răspundere privind urmărirea îndeplinirii condiţiilor contractuale pentru contractele de publicitate, de producere şi plasare a  reportajului (emisiunii) comercial/sponsorizat.

76. Responsabilitatea privind realizarea şi reflectarea corectă în evidenţa contabilă a activităţii comerciale, efectuată de către Companie, revine persoanei ce a autorizat plasarea publicităţii, sectorului de emisie TV şi radio. 

77. Serviciul juridic este responsabil de corespunderea contractelor perfectate  legislaţiei în vigoare.

78. Responsabilitatea privind corectitudinea datelor pentru evidenţa contabilă a activităţii comerciale, efectuată de către Companie, revine  Serviciului Marketing, vânzări, servicii, cercetare, Departamentului Financiar, persoanei care a autorizat difuzarea publicităţii, sectoarelor de emisie radio şi tv.

79. Serviciul Contabilitate poartă răspundere pentru reflectarea  corectă a rezultatelor activităţii comerciale în evidenţa contabilă şi prezentarea la timp a dărilor de seamă necesare.

80. Serviciul planificare şi control, de comun cu coordonatorul/producătorul creaţiei audiovizuale, elaborează devizele de cheltuieli pentru emisiunile comerciale/sponsorizate şi sunt responsabili pentru distribuirea regulamentară a veniturilor. 

81. Responsabilitatea pentru desfăşurarea activităţii comerciale fără contract sau fără autorizarea respectivă din partea conducerii Companiei revine persoanei care a autorizat accesul la emisie. Persoanele vinovate vor purta răspundere disciplinară, cu recuperarea pagubei materiale, aduse Companiei.

82. Salariaţii Companiei nu au dreptul să primească bani, bunuri de la protagoniştii reportajului (emisiunii) comerciale decât prin intermediul contabilităţii TRM.

